I-yob 30
1
“Kä kɛn täämɛ yɔaŋkɛ ɣä,
kɛn nɛy ti kuiy nikɛn
kä ɣä,
ti dëë gua̱nikiɛn jak kä yiëën
deetkä
kɛɛl kɛ jio̱o̱k tin la yien kɛ.
2
Kä ɛŋu mi dëë jek kä buɔ̱mdiɛn,
kä kɛ nɛy ti thil lua̱ŋ?
3
Kä kɛn kɛ can ti näk buɔthkɛ
ti wa go̱r ni thär juaacni
ti ci kööt kɛ wäär
rɛy dɔar.
4
Kä la guɔ̱thkɛ ni woor kɛnɛ
ji̱th kɛɛc,
kä cam kɛn ni lɛw dɔaar.
5
Kä ca kɛ kon ɛ nɛɛkiɛn,
rɔal naath kɔɔriɛn ce̱tkɛ
mi kɛ kuëël.
6
Kä ciɛŋ kɛn ni rɛy kɔ̱a̱kni,
rɛy ɣo̱tni piɛny kɛnɛ pääm.
7
La wieekɛ rɛy ruɔ̱ɔ̱p ce̱tkɛ muɔ̱li,
kä duɔ̱ɔ̱lkɛ rɔ̱ thäri jiɛn.
8
Kɛ nɛy ti jiäk ti thil kɛ̈k
ca kɛ juɔc raar muɔ̱nikiɛn.
9
“Kä täämɛ kɛ̈tkɛ ni ɣä ɛ kɛn
kɛ diit,
kä lat kɛn ni ɣä ala cäät
kä kɛ.
10
Ci kɛn ɣä cany, kä cikɛ
rɔ̱ nɔa̱a̱n kɛ ɣä,
kä /cikɛ dual kɛ ɣöö ŋuɔ̱lkɛ
ɣä ruɛy.
11
Kɛ ɣöö ci Kuoth ɣä jak kä ram
mi nyua̱n mi thil buɔ̱m,
a cikɛ rɔ̱ cu luɔ̱c ni ɣä.
12
Kä cu nɛy ti jiäk ɣä cu mak
kui̱c cuëëc,
kä cukɛ ɣä cu moc cambak
mi nyoŋ ciökä,
kä cukɛ ɣä cu göl rɛc.
13
Kä cukɛ duɔ̱pkä cu ga̱k,
kä cukɛ ɣä cu däk,
a thil ram mi cukɛ luäk.
14
Cukɛ cunh rɛc kɛ kam kal,
la bäkɛ kɛ ɣöö ba ɣä ben däk.
15
Kä cua̱ cu dual ɛlɔ̱ŋ
cu thiakdä cu jiɛɛn
ce̱tnikɛ jiɔam,
kä cu ria̱ŋdä cu jiɛɛn
ce̱tnikɛ pua̱r.
16
“Kä ɛn täämɛ ci yiëëdä
jiɛɛn rɛydä,
ca ɣä naŋ ɛ ni̱n rikädä.
17
La ko̱o̱kɛ cɔ̱wkä kɛ wäär,
la ko̱o̱kɛ kɛ a thil lɔ̱a̱ŋ.
18
Cuɛ ɣä käp nikɛ luɔ̱tdä,
cuɛ ɣä tho̱t nikɛ ŋuäk lutädä.
19
Ɛn Kuoth cɛ ɣä yuɔr ni
rɛy tua̱a̱k,
cua̱ cu ce̱tnikɛ tup kɛnɛ ŋɛ̈th.
20
Kä cä ji̱ cɔl Kuoth kä
/keni ɣä loc,
kä cua̱ rɔ jiɛc kä
/keni ɣä nɛn.
21
Kä curi luɔ̱c ni rɔ ɣä,
curi ciɛŋ ni ɣä a jiäk
kɛ buɔ̱mdu.
22
Kä curi ɣä pa̱l ɣöö lɔk jiɔamä
curi ɣä jak kä wi̱elä
rɛy thuɔ̱ɔ̱l.
23
Kä ɣän ŋa̱cä jɛ ɛn ɣöö bi ɣä näk,
a bi ɣä naŋ guäth
nɛɛni diaal.
24
“Kä cuɛ tekɛ ram mi ci wut ëë
ci cuuc luäk,
mëë go̱o̱rɛ luäk kɛ kui̱ nɛɛni
tëë tekɛ riɛk.
25
Kä ɣän /ka̱n wiee kɛ kui̱ nɛɛni
tëë tëë riɛk?
Kä /ken lɔcdä ku jiath
kɛ kui̱ cani?
26
Duundɛ ɣöö mi cä go̱r ni gɔɔy,
bi ben ni jiääk,
kä mi göörä ni buay,
bi ben ni muuth.
27
Kä jiath lɔacdä thilɛ jɛ pek,
kɛ ɣöö ni̱n riknikä
rëpkɛ ni rɔ̱.
28
Ɣän ja̱a̱lä ni muuth mi thil cäŋ,
kä cä cuɔ̱ŋ rɛy dolä
göörä luäk.
29
Kä cua̱ ce̱tnikɛ guɔɔr kɛnɛ wuɔ̱t.
30
Cua̱ rɔɔl a bä cuɔl ɛ cuc
kɛ juey.
31
Kä cu tɛ̈th lɔaacdä rɔ loc
ni jiath lɔaac,
kä cu kuewdä rɔ loc
ni jɔw nɛɛni ti pär.
